b'\n_START_ARTICLE_\nH\xc4\x8di Lune\n_START_PARAGRAPH_\nH\xc4\x8di Lune je mladinski roman slovenske pisateljice Dese Muck. Zgodba govori o najstni\xc5\xa1kih ljubeznih, katere se zapletejo v ljubezenski trikotnik. Lu\xc4\x8dki je v\xc5\xa1e\xc4\x8d Kri\xc5\xa1tof, a on ima dekle Diano. Bineta Lu\xc4\x8dka ne prenese \xc5\xbee od otro\xc5\xa1tva. A zare\xc4\x8denega kruha se najve\xc4\x8d poje. Tako na koncu Lu\xc4\x8dka ugotovi, da je Bine pravzaprav zelo prijazen fant, Kri\xc5\xa1tof pa jo zelo razo\xc4\x8dara, saj jo osramoti.\n_START_SECTION_\nVsebina\n_START_PARAGRAPH_\nLu\xc4\x8dka je \xc5\xa1tirinajstletno dekle. \xc5\xbdivi v Ljubljani pri svojih posvojiteljih, biolo\xc5\xa1kih star\xc5\xa1ev pa ne pozna. Ker ji je prava mati neznanka, si domi\xc5\xa1lja, da je njena mati luna. Pove ji vse in prosi jo za kak\xc5\xa1en nasvet, hkrati pa verjame, da ima \xc4\x8darobno mo\xc4\x8d. Lu\xc4\x8dka je po naravi umetni\xc5\xa1ka du\xc5\xa1a in pi\xc5\xa1e roman z naslovom Lucijana Asterija v vrtincu ljubezni. V njem idealizira svoje \xc5\xbeelje po pravi ljubezni._NEWLINE_Lu\xc4\x8dka je kon\xc4\x8dala osnovno \xc5\xa1olo in bo po\xc4\x8ditnice pre\xc5\xbeivela pri babici na Dolenjskem. Tam bo poletje pre\xc5\xbeivelo tudi nekaj njenih dobrih prijateljev. Ko pa Lu\xc4\x8dka izve, da bo pri\xc5\xa1el tudi Kri\xc5\xa1tof, njena dolgoletna simpatija, se \xc5\xa1e posebej razveseli. Vendar Kri\xc5\xa1tof \xc5\xbee ima dekle Diano, ki je bogata in zelo nesramna do drugih, vendar je v o\xc4\x8deh fantov videti kot boginja. Diana naj bi po\xc4\x8ditnice pre\xc5\xbeivljala v Gr\xc4\x8diji, a nato star\xc5\xa1e prepri\xc4\x8da, da tudi oni odidejo na Dolenjsko._NEWLINE_Na dan Kri\xc5\xa1tofovega prihoda je Lu\xc4\x8dka komaj \xc4\x8dakala, da pride, a ker ga proti popoldnevu \xc5\xa1e vedno ni bilo, je jezna in \xc5\xbealostna odvihrala v sobo in jokala. Kmalu zatem pa sta pri\xc5\xa1la Kri\xc5\xa1tof in Erika, njena najbolj\xc5\xa1a prijateljica in Kri\xc5\xa1tofova sestri\xc4\x8dna, k njej na obisk. Nastala je zme\xc5\xa1njava, saj je Lu\xc4\x8dka jokala, pri\xc5\xa1la pa je \xc5\xa1e njena babica in razkrila, da Lu\xc4\x8dka vseskozi govori o Kri\xc5\xa1tofu. Zve\xc4\x8der so se odpravili na ples. Nato pa se je na presene\xc4\x8denje vseh prikazala Diana in uni\xc4\x8dila Lu\xc4\x8dkino prilo\xc5\xbenost, da bi na samem govorila s svojo simpatijo. Tudi v naslednjih dneh so ji te\xc5\xbeko ube\xc5\xbeali, saj je Diana vedno odkrila, kam je od\xc5\xa1la njihova dru\xc5\xbeba. Kri\xc5\xa1tof je vzljubil Lu\xc4\x8dko in jo rahlo osvajal. Rekel ji je, da bo prekinil razmerje z Diano in da bi rad bil z njo. Lu\xc4\x8dka in Kri\xc5\xa1tof sta se dogovorila, da se bosta dobila tistega ve\xc4\x8dera ob 9. uri. Lu\xc4\x8dka ga je peljala do izvira zaljubljencev. Zanj je veljala legenda, da \xc4\x8de tvoja simpatija pije iz njega vodo ob polni luni, se bo zaljubila vate in skupaj bosta ostala do konca \xc5\xbeivljenja.  _NEWLINE_Lu\xc4\x8dka je Kri\xc5\xa1tofa komaj prepri\xc4\x8dala, da je spil po\xc5\xbeirek. Nato sta se poljubila. Poljub se ji je zdel ogaben, pripravljala pa se je tudi nevihta. Ker je bila \xc5\xbee tema, sta se odlo\xc4\x8dila, da bosta raje od\xc5\xa1la nazaj. Vendar je v tem trenutku odpovedala baterija. Ko sta posku\xc5\xa1ala v temi najti izhod iz gozda, jo je Kri\xc5\xa1tof zmerjal in njena zaljubljenost se je zmanj\xc5\xa1evala iz minute v minuto. Nato se je Kri\xc5\xa1tof spotaknil in zgubljena sta obstala v gozdu in \xc4\x8dakala, da se zdani. V tistem trenutku je iz grma pri\xc5\xa1el Bine (do tega trenutka nepridiprav, ki jo je vedno zafrkaval) in nato \xc5\xa1e vsi drugi, saj je Diana zagnala vik in krik, ko Kri\xc5\xa1tofa ni bilo v sobi. _NEWLINE_Lu\xc4\x8dka je staknila plju\xc4\x8dnico in je kar nekaj \xc4\x8dasa pre\xc5\xbeivela v bolni\xc5\xa1nici, medtem ko je Kri\xc5\xa1tof z zvinom noge od\xc5\xa1el z Dianino dru\xc5\xbeino na po\xc4\x8ditnice na morje. Lu\xc4\x8dko so pri\xc5\xa1li obiskat in je niso karali, kar je bilo veliko presene\xc4\x8denje. Na Dolenjsko pa se ni vra\xc4\x8dala, saj ni \xc5\xbeelela poslu\xc5\xa1ati \xc4\x8den\xc4\x8d v vasi. Vendar so jo okoli\xc5\xa1\xc4\x8dine prisilile priti nazaj, saj si je njena babica zlomila roko. Naslednje dni je ostajala v hi\xc5\xa1i in ji pomagala, vendar jo je babica napodila ven k Eriki, \xc4\x8de\xc5\xa1 da je potrebna dru\xc5\xbebe in pomo\xc4\x8di._NEWLINE_Od\xc5\xa1li so na va\xc5\xa1ko veselico, kjer ji je postalo jasno, da se je ponovno zaljubila. Na njeno presene\xc4\x8denje je bil to ravno Bine, s katerim sta bila vedno na bojni nogi. Poleg tega pa je mislila, da hodi z Eriko._NEWLINE_Zaradi slabega vremena so se odpravili k Binetu domov, kjer so se pogovarjali. Lu\xc4\x8dka se je po\xc4\x8dutila kot peto kolo. Ko je \xc5\xa1la po pija\xc4\x8do v kuhinjo, je za njo pri\xc5\xa1el Bine. Povedal ji je, da je zaljubljen vanjo, ter jo poljubil. Zabrusila mu je, da so vsi fantje enaki in da vara njeno najbolj\xc5\xa1o prijateljico. Pri izhodu jo je pri\xc4\x8dakala Erika, ki ji je zagotovila, da z Binetom nista par. Vendar je osramo\xc4\x8dena Lu\xc4\x8dka zbe\xc5\xbeala domov. Na poti jo je prestregel Bine in jo odpeljal do izvira. Tudi tokrat je de\xc5\xbeevalo in tudi tokrat sta bila pri izviru, vendar je bilo lepo. In tokratni poljub je bil veliko prijetnej\xc5\xa1i od sluzastega Kri\xc5\xa1tofovega._NEWLINE_Po\xc4\x8ditnice so se kon\xc4\x8dale in Lu\xc4\x8dka se je z veseljem vrnila v Ljubljano, saj je vedela, da bo tam tudi njena ljubezen celo leto.'